સૌથી ચિંતાજનક બાબત એ છે કે, સંખ્યાબંધ મોટી કંપનીઓ આઇપીઓના માધ્યમથી રૂપિયા ઊભા કરે છે અને બેન્કોનું વ્યાજ ચૂકવી દઇ ઓછા દરે કંપનીનું રિસ્ટ્રક્ચરિંગ કરી નાખે છે. પરિણામે, બેન્કોની એનપીએ ચોપડે સુધારવાની કવાયત થાય છે, પરંતુ કોઈ નવા પ્રોજેક્ટ આવતા નથી. અર્થાત્ અર્થતંત્રમાં સાચો ગ્રોથ દેખાતો નથી. આ પરિસ્થિતિ અર્થતંત્ર માટે હાનિકારક જણાય છે. સંખ્યાબંધ પ્રોજેક્ટ ક્લિયર હોવા છતાં ઇન્વેસ્ટમેન્ટ આવતું નથી. પરિણામે, અર્થતંત્ર રીકવર થતું જણાતું નથી. ક્રૂડ દુકાળમાં અધિક માસની માફક ક્રૂડ ઓઈલના ભડકે વધતાં ભાવો પડતાં પર પાટુ મારી રહ્યા છે. મોદી સરકારે સત્તાની ધુરા સંભાળી ત્યારે ક્રૂડ ઓઈલ ૧૧૬થી ઘટીને ૩૦ ડોલર જેટલું નીચું આવ્યું હતું, પરંતુ આજે ૬૮ ડોલર સુધી પહોંચી ગયું છે અને હજુ વધે એવી સંભાવના જણાય છે.